Hiyawa ig Kiyavwiye Jesus keh annut ka aynsima ay giwtrikkis hiyeg,
heneme ka madiktema hiyeg kamaxwa givitit.
Hene in danuh ku samah Uhokri gawneve amekene Izaíyas giwn.
Ig awna:
“Kiyavwiye,
yuma hiyeg iha unetni pimin.
Igkis mahikohe pannu.”
Henewatbaki ig amekene Izaíyas awna.
Ayge nikwe ku samah igkis mahikohkere gannu igkis ka hiya igkisma iha wownuh.
Ig amekene Izaíyas hawata kinetihwa amin ini gihiyekemnikis.
Giwn:
“Kiyavwiye Uhokri sabukkise giwtyakkis marihwa igkis ka hiyap ku pariye hiyakemniki inyewatnene.
Ig dahkise gihiyekemnikis marihwa igkis ka pukuha ku pariye hiyakemniki inyewatnene.
Wake ka henema,
igkis wageskam gihiyekemnikiskam igme makniwigkiskam.”
Ig amekene Izaíyas awna inakni hene awaku ig kuwis hiyap ku samah Kiyavwiye Jesus igyewa ka gikiytanisima.
Inneki keh ig awna inakni hene gimin.
Gaytakisme hiyeg ihe Kiyavwiye Jesus giwn he igkiswa gaytakis uwewkisten.
Heneme igkis ka ekkewkere ku igkis kamaxwa givitit awaku igkis avisemun gibohrikis neras farizewkis.
Igkis avise ku nawenetke igkis ka isaksaka parak arikut leglis akiw.
Nikwe igkis ka ekkewkere.
Gitkis pi kabayte hiyeg amadgaya inin kiyatigkis mpinekata igwa Kiyavwiye Uhokri kiyatigkis.
Ig Kiyavwiye Jesus awna gitkis hiyeg akiw.
Giwn:
— Ku pahavwi kamaxwa nuvitit,
amun ini nikwe ig hawata kamaxwa givitit ku pariye nawahkisten atan amadgat inin.
Usuh pahavwiwa pawtak.
Ku pahavwi hiyavun,
amun ini ig kuwis hiyap nawahkisten hawata.
Uwewni pahatwowa.
Nah kewa paha abukribe.
Nah ayta amadgat inin uguhne hiyeg gihiyekemnikis kahadbe neras ku pariye kamaxwevyes nuvitit ignes ka misakwa ke wotbe abet amisnavyebe.
Yaytak timap nuwnuh heneme yis ka iha inakni nuwnuh.
Kawki nahnema katiwnise ini yitaraksan yitnek.
Nah ka ayta atan adahanma katiwnisene hiyeg gitaraksankis gitkis.
Nah ayta gamnihtenkis.
Ku pahavwi nutukepten,
ku ig ka amava nuwnuh,
ay pahat arikna ku pariye katiwnise gitaraksan gitnek.
Inakni nuwnuh ku pariye kuwis nah ekke yit,
ini katiwnise gitaraksan git aysawnemenek amaksemni hawkri.
Mmanawa nuwnuh ka nuwnteknewatma.
Niguh nawahkisten igi akki nutuh iwit ku pariye adahan nah awna.
Ig akki nutuh ku kamin adahan nah kinetihwa.
Nah hiyakni ku pariye hiyeg iha giwn ignes aymuhwa gimun Uhokri adahan avanenekwa.
Nikwe ku pariye nah kinetihwa yit,
nah awna ku pariye ig Niguh gakkan nutuh.